b'\n_START_ARTICLE_\nHyeenakoira\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nHyeenakoira on j\xc3\xa4ntev\xc3\xa4 ja notkea petoel\xc3\xa4in, joka painaa noin 18\xe2\x80\x9336 kg. Sen ruumiin pituus on 75\xe2\x80\x93110 cm, uros ja naaras ovat suunnilleen samankokoisia. Turkki on lyhytt\xc3\xa4 ja tihe\xc3\xa4\xc3\xa4. Lajin tieteellinen nimi viittaa turkin v\xc3\xa4rikuviointiin, jossa erimuotoiset ruskeat, punertavat, okrankeltaiset, valkoiset ja mustat kuviot vuorottelevat. Jokaisella hyeenakoiralla on yksil\xc3\xb6llinen kuviointi turkissaan \xe2\x80\x93 aivan kuten seeproilla. Hyeenakoiran korvat ovat suuret ja py\xc3\xb6re\xc3\xa4muotoiset. Sen haukunta kuulostaa naurulta. Hyeenakoiran elinik\xc3\xa4 on noin 10 vuotta.\n_START_SECTION_\nLevinneisyys ja uhat\n_START_PARAGRAPH_\nHyeenakoirat el\xc3\xa4v\xc3\xa4t it\xc3\xa4isess\xc3\xa4 ja etel\xc3\xa4isess\xc3\xa4 Afrikassa. Lajin asuinseutuja ovat Saharan etel\xc3\xa4puoliset alueet ja etenkin Botswana, Namibia ja Mosambik, osin my\xc3\xb6s Zimbabwe, Transvaal, Swazimaa ja Tansania. Hyeenakoirat asuvat savanneilla sek\xc3\xa4 ruohikko- ja pensasalueilla. Niit\xc3\xa4 on tavattu my\xc3\xb6s puoliaavikoilla ja vuoristoisillakin seuduilla. Tihe\xc3\xa4ss\xc3\xa4 mets\xc3\xa4ss\xc3\xa4 ne eiv\xc3\xa4t viihdy._NEWLINE_Hyeenakoira on uhanalainen laji, ja sen m\xc3\xa4\xc3\xa4r\xc3\xa4 on laskenut rajusti. Aikoinaan koiria oli noin puoli miljoonaa l\xc3\xa4hes kaikkialla Saharan etel\xc3\xa4puolisessa Afrikassa, eiv\xc3\xa4tk\xc3\xa4 sadankaan yksil\xc3\xb6n laumat olleet ep\xc3\xa4tavallisia. Nyky\xc3\xa4\xc3\xa4n j\xc3\xa4ljell\xc3\xa4 on en\xc3\xa4\xc3\xa4 3\xc2\xa0000\xe2\x80\x935\xc2\xa0500 yksil\xc3\xb6\xc3\xa4. Hyeenakoiria uhkaavat mets\xc3\xa4stys ja tarttuvat sairaudet sek\xc3\xa4 elinalueiden sirpaloituminen. Ne tarvitsevat suuren alueen tullakseen toimeen ja kilpailevat ravinnosta muiden suurten petoel\xc3\xa4inten kuten leijonien ja t\xc3\xa4pl\xc3\xa4hyeenojen kanssa. Useimmat Afrikan kansallispuistot ovat liian pieni\xc3\xa4 hyeenakoiralaumoille, joten ne laajentavat reviiri\xc3\xa4\xc3\xa4n maatalousalueille. Siksi karjankasvattajat tappavat niit\xc3\xa4 suojatakseen kotiel\xc3\xa4imi\xc3\xa4\xc3\xa4n. Populaatioiden pieni koko tekee lajin haavoittuvaiseksi tautiepidemioille.\n_START_SECTION_\nElintavat\n_START_PARAGRAPH_\nHyeenakoirat mets\xc3\xa4st\xc3\xa4v\xc3\xa4t ja el\xc3\xa4v\xc3\xa4t laumoina, joiden keskikoko on 7\xe2\x80\x938 aikuista, \xc3\xa4\xc3\xa4rirajoina 2\xe2\x80\x9320. Pennut mukaan lukien voi laumassa olla yli 30 j\xc3\xa4sent\xc3\xa4. Laumalla on tukikohta, "pesim\xc3\xa4alue" vain silloin kun siin\xc3\xa4 on poikasia. Muulloin lauma kulkee elinpiiri\xc3\xa4\xc3\xa4n ristiin rastiin saalista etsim\xc3\xa4ss\xc3\xa4 tai taivaltaa p\xc3\xa4iv\xc3\xa4ss\xc3\xa4 2\xe2\x80\x9350 km. Joidenkin tutkittujen laumojen elinpiirin keskikoko on 1\xc2\xa0500 km\xc2\xb2. Elinpiirit menev\xc3\xa4t selv\xc3\xa4sti p\xc3\xa4\xc3\xa4llekk\xc3\xa4in. Jos laumat kohtaavat, suurempikokoinen lauma ajaa tavallisesti pienemm\xc3\xa4n tiehens\xc3\xa4. Hyeenakoirilla ei ole varsinaista reviiri\xc3\xa4, jota ne merkitsisiv\xc3\xa4t virtsallaan, vaikka laumaa johtava alfapariskunta saattaa j\xc3\xa4tt\xc3\xa4\xc3\xa4 hajumerkkej\xc3\xa4._NEWLINE_Hyeenakoirat turvautuvat saalistaessaan p\xc3\xa4\xc3\xa4asiassa n\xc3\xa4k\xc3\xb6\xc3\xb6ns\xc3\xa4. Saalistus tapahtuu yleens\xc3\xa4 ilta- ja aamuh\xc3\xa4m\xc3\xa4r\xc3\xa4ss\xc3\xa4, vain harvoin y\xc3\xb6ll\xc3\xa4. P\xc3\xa4\xc3\xa4asiallinen saalisel\xc3\xa4in vaihtelee: yleens\xc3\xa4 hyeenakoirat mets\xc3\xa4st\xc3\xa4v\xc3\xa4t keskikokoisia sorkkael\xc3\xa4imi\xc3\xa4 kuten impala-antilooppeja, mutta my\xc3\xb6s suurempia el\xc3\xa4imi\xc3\xa4 kuten gnuu-antilooppeja, seeproja tai pahkasikoja. L\xc3\xa4hes kaikenlaiset nis\xc3\xa4kk\xc3\xa4\xc3\xa4t k\xc3\xa4yv\xc3\xa4t, mutta hyeenakoirien tiedet\xc3\xa4\xc3\xa4n saalistaneen my\xc3\xb6s strutseja. Lis\xc3\xa4ksi ne sy\xc3\xb6v\xc3\xa4t pienemp\xc3\xa4\xc3\xa4 riistaa kuten j\xc3\xa4niksi\xc3\xa4, liskoja ja jopa munia, mutta pienriista muodostaa ruokavaliosta vain pienen osan. Tavallisesti lauma sy\xc3\xb6 saaliin nopeasti, mutta hyeenakoirat saattavat my\xc3\xb6s k\xc3\xa4tke\xc3\xa4 osan suuresta saalisel\xc3\xa4imest\xc3\xa4. Lauma ei tavallisesti kuitenkaan palaa ruokavarastolleen._NEWLINE_Toisin kuin kissael\xc3\xa4imet, hyeenakoirat eiv\xc3\xa4t yrit\xc3\xa4 p\xc3\xa4\xc3\xa4st\xc3\xa4 vaivihkaa saalisel\xc3\xa4inten l\xc3\xa4helle, vaan jahtaavat niit\xc3\xa4 avoimesti useita kilometrej\xc3\xa4. Niiden huippunopeus on noin 55 kilometri\xc3\xa4 tunnissa. Kun saalisel\xc3\xa4inten lauma on saatu vauhkoontumaan ja valittu uhri on juossut itsens\xc3\xa4 v\xc3\xa4syksiin, yksi koirista tarraa kiinni uhrin h\xc3\xa4nt\xc3\xa4\xc3\xa4n ja muut tekev\xc3\xa4t lopun el\xc3\xa4imest\xc3\xa4. Saalistustaktiikka vaikuttaa olevan opittua k\xc3\xa4ytt\xc3\xa4ytymist\xc3\xa4, ei vaistonvaraista. Laumat mets\xc3\xa4st\xc3\xa4v\xc3\xa4t ainakin kerran p\xc3\xa4iv\xc3\xa4ss\xc3\xa4, suuremmat yleens\xc3\xa4 kaksi kertaa, erityisesti saalistaessaan pieni\xc3\xa4 el\xc3\xa4imi\xc3\xa4._NEWLINE_Tavallisesti vain laumaa johtavat alfauros ja -naaras parittelevat. Hyeenakoiran pentueet saattavat olla hyvinkin suuria (jopa 20 pentua), vankeudessa tavallisesti pienempi\xc3\xa4. Pentujen kantoaika on 70\xe2\x80\x9373 vuorokautta. Ensimm\xc3\xa4iset 3\xe2\x80\x934 viikkoa pennut viett\xc3\xa4v\xc3\xa4t pes\xc3\xa4ss\xc3\xa4 emonsa kanssa, sen j\xc3\xa4lkeen koko lauma huolehtii niist\xc3\xa4. Lauma tuo saalistusretkilt\xc3\xa4 ruokaa my\xc3\xb6s sairaille ja muuten saalistuskyvytt\xc3\xb6mille j\xc3\xa4senilleen. Laumassa on yleens\xc3\xa4 enemm\xc3\xa4n uroksia kuin naaraita. Naaraat j\xc3\xa4tt\xc3\xa4v\xc3\xa4t lauman tavallisesti noin 2,5-vuotiaina liitty\xc3\xa4kseen johonkin toiseen laumaan. Urospennuista noin puolet j\xc3\xa4\xc3\xa4 laumaan, muut muodostavat uuden lauman.'